INDOKOLÁS

1.A JAVASLAT HÁTTERE

•A javaslat indokai és céljai

Az Európai Közösség és a Brazil Szövetségi Köztársaság közötti tudományos és technológiai együttműködési megállapodás (a továbbiakban: megállapodás) 2007. augusztus 7-én lépett hatályba. A megállapodás XII. cikkének (2) bekezdése a következőképpen rendelkezik: „A megállapodás kezdetben öt évre szól, és az a bármelyik rákövetkező hosszabbítási időszak utolsó előtti évében elvégzett értékelés után a Felek kölcsönös megállapodása alapján meghosszabbítható.” A megállapodást legutóbb 2017-ben újították meg, és 2022. augusztus 7-ig marad hatályban, hacsak a felek a következő ötéves időszakra meg nem újítják azt.

A megállapodás legutóbbi (az (EU) 2018/343 határozattal történő) megújítása óta Brazília további eredményeket ért el a tudomány, a technológia és az innováció fejlesztése terén. Méretét és erőforrásait tekintve már önmagában is kontinensnek, Latin-Amerika „tudományos motorjának” tekinthető. A tudomány, a technológia és az innováció vonatkozásában az ország továbbra is az EU legfontosabb partnere a régióban, a kutatás és az innováció terén zajló együttműködés pedig továbbra is fontos és pozitív építőköve az EU és Brazília közötti általános kapcsolatoknak.

Az együttműködés legfőbb eszközéül az EU kutatási és innovációs keretprogramjai szolgálnak. A nem társult harmadik országok körében Brazília a Horizont 2020 keretprogram hatodik legaktívabb országa volt (Latin-Amerika, valamint a Karib-térség országain belül több mint 25 %-ot képviselt), és sikerességi aránya jóval meghaladta az átlagot. Az Európai Bizottság által végzett értékelés egyértelműen bizonyítja, hogy a megállapodás fontos keretet biztosít az EU és Brazília közötti együttműködés elősegítéséhez a prioritást élvező közös tudományos-technológiai területeken, és kölcsönös előnyökhöz vezet.

Az uniós és a brazil kutatói közösség közötti, a Horizont 2020 időtartama (2014–2020) alatt folytatott együttműködés eredményei közé tartozik többek között az Összatlanti Óceánkutatási Szövetségen (All-Atlantic Ocean Research Alliance) belül a transzatlanti tengeri kutatás és innováció továbbfejlesztése, amely az EU-val és Dél-Afrikával kötött belémi nyilatkozaton alapul. Emellett jelentős együttműködés folyt az egészségügyi kutatás terén olyan globális kihívások kezelése érdekében, mint például a Zika-vírus: az EU által 2016-ban közzétett pályázati felhívásoknak számos brazil résztvevője volt. Ki kell emelni a Covid19 elleni küzdelem terén folytatott gyümölcsöző együttműködést: brazil szervezetek az Európai Bizottság által indított veszélyhelyzeti felhívások keretében két projektben is részt vesznek, valamint többoldalú kezdeményezésekben is, különösen a fertőző betegségekre való felkészülés terén folytatott globális kutatási együttműködésben (GloPID-R). Ezen túlmenően az elmúlt öt évben a brazil szervezetek kutatási infrastruktúrákkal kapcsolatos projektekben való pozitív részvétele hozzájárult a Latin-Amerika, valamint a Karib-térség országaiban található kutatási infrastruktúrák feltérképezéséhez.

A Közös Kutatóközpont és Brazília Tudományos, Technológiai és Innovációs Minisztériuma közötti, 2013-ban aláírt, majd 2018-ban megújított együttműködési megállapodás számos területen fokozta a kétoldalú együttműködést, nevezetesen a katasztrófamegelőzés és a válságkezelés, az erdőtüzek és az erdőpusztulás távérzékelés útján történő nyomon követése, valamint az éghajlatváltozás és a kritikus fontosságú nyersanyagok terén.

A nem társult, magas jövedelmű harmadik országok, így Brazília esetében az ott letelepedett jogalanyok általában maguk viselik az EU kutatási és innovációs keretprogramja keretében folytatott együttműködési tevékenységekben való részvételük költségeit. Ebben az összefüggésben érdemes megemlíteni, hogy a brazil szövetségi és állami finanszírozó szervek és az Európai Bizottság között 2018 májusában igazgatási megállapodás aláírására került sor, amelynek célja, hogy megkönnyítse a közös munkát azokkal az ügynökségekkel, amelyek finanszírozást nyújtottak a Horizont 2020 együttműködési tevékenységeiben részt vevő brazil jogi személyeknek. Hasonló megállapodást kell aláírni a Horizont Európa keretében is, amely biztosítja, hogy a brazil szervezetek támogatásban részesüljenek a Horizont Európa által finanszírozott projektekben való részvételükhöz.

Az EU–Brazília tudományos-technológiai közös irányítóbizottság 2021. március 24-i ülésén megerősítést nyert a fenti területeken folytatott párbeszéd pozitív dinamikája, és kilátásba helyezték a kutatás és innováció terén zajló kétoldalú együttműködés folytatását és fokozását a Horizont Európa (2021–2027) keretében. Mindez jól illeszkedik ahhoz, hogy Brazília várhatóan részt vesz majd a Horizont Európa küldetéseiben és partnerségeiben. Brazília emellett fontos helyet foglal el az Európai Külügyi Szolgálat (EKSZ) 2021–2027 közötti időszakra vonatkozó következő programozásában, hiszen az EU és Brazília számos, az átfogó uniós célkitűzésekre irányuló „Európa együtt” kezdeményezésben vesz részt. Mindez jól mutatja, hogy Brazília tudományos, technológiai és innovációs téren az EU fontos partnere, és a szinergiákban jelentős potenciál rejlik. A fentiekre tekintettel tehát az EU érdekében áll az Európai Közösség és a Brazil Szövetségi Köztársaság közötti tudományos és technológiai együttműködésről szóló megállapodás újabb ötéves időszakra történő megújítása. 2021. május 11-én és 2021. május 24-én kelt leveleikben mindkét fél megerősítette, hogy meg kívánja újítani a megállapodást. A megújítás nyomán a megállapodás érdemi tartalma azonos marad a jelenleg hatályos megállapodáséval.

•Összhang a szabályozási terület jelenlegi rendelkezéseivel